Virallinen lehti nro C 117 , 16/04/1998 s. 0073



KIRJALLINEN KYSYMYS E-2829/97 komissiolle esittäjä(t): Nuala Ahern (V) (1. syyskuuta 1997) Aihe: Makrotaloudellinen tukipaketti Bulgarialle Voiko komissio selvittää, kuuluiko Bulgarialle annettavaan 250 miljoonan ecun makrotaloudelliseen tukipakettiin, jonka parlamentti hyväksyi 13. kesäkuuta 1997 (KOM(97)234), ehdotettu 150 miljoonan ecun Euratom-laina? Jos ei, mikä tämän lainan tilanne on? Onko PHARE/TACIS-ohjelman mukainen ydinturvallisuuden asiantuntijaryhmä hyväksynyt sen? Jos on, millä perusteilla ja ehdoilla? Tarkasteleeko Euroopan investointipankki ehdotettua lainaa, ja jos tarkastelee, millä perusteilla? Miten turvallisuuden parantamista varten annettu laina tuottaa tällaisessa tapauksessa kustannukset oikeuttavia ylimääräisiä tuloja, joka voi tuottaa myös lisätuloja lainarahoituksen takaisinmaksamiseksi? Onko takuurahastoon syytä tehdä varaus tämän lainan varalle, koska Bulgaria on hakenut EU:n jäsenyyttä? Komission jäsenen Yves-Thibault de Silguyn komission puolesta antama vastaus (17. lokakuuta 1997) Bulgarialle annettava 250 miljoonan ecun makrotaloudellinen tukipaketti, josta neuvosto päätti heinäkuussa 1997, ja ehdotettu 150 miljoonan ecun Euratom-laina eivät liity toisiinsa. Euratom-lainan hakijana oli Bulgarian kansallinen sähkölaitos, ja komissio tekee parhaillaan valmisteluja voidakseen tehdä päätöksen tämän lainan myöntämisestä. Komission valtuuttamisesta ottamaan Euratom-lainoja tiettyjen kolmansien maiden ydinlaitosten turvallisuuden ja tehokkuuden parantamisen rahoittamiseen osallistumiseksi tehdyn päätöksen 77/270/Euratom muuttamisesta 21 päivänä maaliskuuta 1994 tehdyn neuvoston päätöksen 94/179/Euratom ((EYVL L 84, 29.3.1994. )) ja sen liitteenä olevien suuntaviivojen mukaisesti Phare- ja Tacis-ohjelmien mukainen ydinturvallisuuden asiantuntijaryhmä on jo neuvotellut hankkeen teknisistä yksityiskohdista, joista se antoi heinäkuussa 1997 lausunnon komissiolle. Tässä lausunnossa todetaan, että ehdotetun nykyaikaistamisohjelman ja ranskalaisista ja saksalaisista teknisestä turvallisuudesta vastaavista järjestöistä koostuvan Riskaudit-järjestön suosittelemien toimenpiteiden toteuttaminen saisi aikaan kansainvälisesti hyväksyttävän turvallisuustason. Lausunnossa vaaditaan lisäksi Bulgarian ydinturvallisuusviranomaisten ja teknisestä turvallisuudesta vastaavien järjestöjen riittävää osallistumista luvanhakumenettelyyn ja suositellaan, että yhteisön tuen myöntämistä Bulgarian ydinalan viranomaisille pitäisi jatkaa luvanhakumenettelyn ajan. Lausunnossa edellytetään, että hankkeen ympäristövaikutusten arvioinnin tulokset ovat tyydyttäviä. Euroopan investointipankin (EIP) on annettava rahoitettavan hankkeen rahoitusnäkökohtia koskeva suositus Euratom-lainan myöntämismenettelyn aikana. Suosituksessa on määriteltävä esimerkiksi se, voidaanko hankkeelle myöntää lainarahoitusta ja onko todennäköistä, että lainanottaja voi hoitaa suunnitellun Euratom-lainan korot ja maksaa sen takaisin. Ehdotettujen turvallisuustoimenpiteiden ei odoteta tuottavan välittömiä lisätuloja. Toiminnan tehostamisella pitäisi kuitenkin olla jonkinlaisia taloudellisia vaikutuksia. EIP:n odotetaan käsittelevän tätä aihetta suosituksessaan. Kaikista kolmansille maille myönnettävistä lainoista tai lainatakauksista on takuurahaston perustamisesta ulkosuhteisiin liittyville hankkeille 31 päivänä lokakuuta 1994 annetun neuvoston asetuksen (EY, EURATOM) N:o 2728/94 ((EYVL L 293, 12.11.1994. )) mukaisesti suoritettava maksu takuurahastoon. Tämä koskee myös Bulgarialle myönnettäviä lainoja ja takauksia riippumatta sen asemasta EU-jäsenyyden hakijamaana.